《为屠大理题石田画》
明代·吴宽

生绢丈许画者谁，石田老人今画师。
年来都下家家有，此幅吾知出亲手。
笔意纵横信所之，夹岸翛然已疏柳。
溪阴欲渡无舟楫，万杙成桥远相接。
何处诗人跨瘦<马蒙>，破帽欹风粘落叶。
两山对峙开高关，谽谺梵宇容千间。
半空丹雘势突兀，雪窦天台真等闲。
老人昔共游虞山，此景仿佛曾跻攀。
昆湖荡漾临几席，水绕渔庄凡几湾。
京华十年走尘土，看画分明能破颜。
山林在望鸟飞倦，春到江南吾欲还。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。